На основу чл. 32 и 33 Закона о професионалној рехабилитацији и запошљавању особа са инвалидитетом („Сл. гласник РС“, број 36/09 и 32/13) и члана 108 Правилника о критеријумима, начину и другим питањима од значаја за спровођење мера активне политике запошљавања („Сл. гласник РС“, бр. 102/15)

**НАЦИОНАЛНА СЛУЖБА ЗА ЗАПОШЉАВАЊЕ**

**Расписује**

**JАВНИ КОНКУРС**

**ЗА СУБВЕНЦИЈУ ЗАРАДЕ ЗА ОСОБЕ СА ИНВАЛИДИТЕТОМ БЕЗ РАДНОГ ИСКУСТВА**

**I ОСНОВНЕ ИНФОРМАЦИЈЕ**

Послодавац који на неодређено време запосли особу са инвалидитетом без радног искуства има право на субвенцију зараде за ту особу, у трајању од 12 месеци од дана заснивања радног односа.

Субвенција зараде се одобрава на основу поднетог захтева послодавца, у висини до 75% укупних трошкова зараде са припадајућим доприносима за обавезно социјално осигурање, али не више од износа минималне зараде утврђене у складу са прописима о раду, a остварује се према прописима о државној помоћи за запошљавање особа са инвалидитетом и другим прописима о државној помоћи.

**II ПОДНОШЕЊЕ ЗАХТЕВА**

**Услови**

Субвенција зараде одобрава се послодавцу под условом:

* да запошљава особу са инвалидитетом пријављену на евиденцију незапослених Националне службе за запошљавање (у даљем тексту: Национална служба);
* да је захтев за субвенцију зараде поднет у року од 30 дана од дана заснивања радног односа на неодређено време са особом са инвалидитетом;
* да незапослена особа са инвалидитетом нема радног искуства на пословима на којима се запошљава;
* да није смањивао број запослених особа са инвалидитетом у последња три месеца која претходе месецу у коме је поднет захтев, осим у случају природног одлива запослених особа са инвалидитетом;
* да запошљавање има за последицу нето повећање броја запослених;
* да у радном односу има најмање једно запослено лице у последња три месеца која претходе месецу у коме је поднет захтев;
* да редовно измирује обавезе по основу пореза и доприноса за обавезно социјално осигурање запослених, за последња три месеца која претходе месецу у коме је поднет захтев и
* да не запошљава особе са инвалидитетом које су у периоду од 3 месеца пре подношења захтева за доделу субвенције биле у радном односу код тог послодавца, односно код послодавца који је оснивач или повезано лице са послодавцем подносиоцем захтева.

**Субвенцију не могу остварити**:

* привредни субјекти у сектору угља, као ни привредни субјекти у тешкоћама, у складу са прописима о државној помоћи за запошљавање;
* послодавци - корисници средстава који нису испунили раније уговорне обавезе према Националној служби, осим за обавезе чија је реализација у току, под условом да исте редовно измирују;
* послодавци који користе исту врсту олакшица у оквиру других мера за подстицање запошљавања и
* послодавци који су користили субвенцију по јавном позиву/конкурсу за иста лица пре истека рока од три године од дана одобравања средстава.

**Документација:**

* захтев за субвенцију зараде за особе са инвалидитетом без радног искуства (образац Националне службе);
* доказ о регистрацији, уколико послодавац није регистрован у АПР;
* доказ о заснивању радног односа на неодређено време за особу са инвалидитетом за коју се подноси захтев (фотокопија уговора о раду и потврде о извршеној пријави на обавезно социјално осигурање);
* изводи из појединачне пореске пријаве о обрачунатим порезима и доприносима (ППП ПД), штампани из електронске базе података Пореске управе (ЕБП-ПУРС), оверени од стране послодавца, за пријаве поднете у 3 месеца која претходе месецу у коме је поднет захтев;
* изводи из банке, као доказ да су уплаћени порези и доприноси за обавезно социјално осигурање, за пријаве поднете у 3 месеца која претходе месецу у коме је поднет захтев;
* извештај о броју запослених особа са инвалидитетом (образац Националне службе за послодавце који немају обавезу запошљавања особа са инвалидитетом) или фотокопија обрасца ИОСИ (извештај о извршавању обавезе запошљавања особа са инвалидитетом), за последња три месеца која претходе месецу у коме је поднет захтев;
* писана изјава подносиоца захтева да ли му је и по ком основу већ додељена државна помоћ за исте оправдане трошкове;
* писана изјава подносиоца захтева да није привредни субјект у тешкоћама и
* уколико је дошло до смањења броја запослених особа са инвалидитетом услед природног одлива, доставити одговарајући доказ.

**III ОБАВЕЗЕ ИЗ УГОВОРА**

**Послодавац је дужан да:**

* особе са инвалидитетом за које је остварио субвенцију задржи у радном односу најмање 12 месеци од дана заснивања радног односа;
* не смањује укупан број запослених особа са инвалидитетом најмање 12 месеци од дана остваривања права на субвенцију, осим природног одлива;
* до краја месеца за текући месец поднесе захтев за исплату месечне субвенције зараде за особе са инвалидитетом без радног искуства;
* уз захтев за исплату субвенције зараде, за месец који претходи месецу за који се подноси захтев, достави:
* доказе о исплаћеној заради са обрачунатим порезима и доприносима за обавезно социјално осигурање, за особу са инвалидитетом из уговора: извод из појединачне пореске пријаве о обрачунатим порезима и доприносима (ППП ПД), штампан из електронске базе података Пореске управе (ЕБП-ПУРС), оверен од стране послодавца и извод из банке и
* извештај о броју запослених особа са инвалидитетом (образац Националне службе за послодавце који немају обавезу запошљавања особа са инвалидитетом) или фотокопију обрасца ИОСИ (извештај о извршавању обавезе запошљавања особа са инвалидитетом);
* Националној служби омогући праћење реализације уговорних обавеза;
* обавести Националну службу о свим променама од значаја за реализацију овог уговора у року од 5 дана од дана настанка промене;
* послодавац је у обавези да у року од 30 дана од дана престанка радног односа особе са инвалидитетом из уговора заснује радни однос на неодређено време са другом особом са инвалидитетом, за време трајања уговорне обавезе.

У случају да послодавац - корисник субвенције не реализује обавезе утврђене уговором, дужан је да врати износ исплаћених средстава увећан за законску затезну камату.

**IV ДОНОШЕЊЕ ОДЛУКЕ**

Одлуку о одобравању субвенцијe зараде за особe са инвалидитетом без радног искуства доноси директор филијале, по овлашћењу директора Националне службе, или други запослени којег овласти директор Националне службе, у року до 30 дана од дана подношења захтева.

**V ЗАКЉУЧИВАЊЕ УГОВОРА**

Директор филијале по овлашћењу директора Националне службе или други запослени којег овласти директор Националне службе и подносилац захтева закључују уговор којим се уређују међусобна права и обавезе, у року до 30 дана од дана доношења одлуке.

**Документација за закључивање уговора са послодавцем**

У циљу закључивања уговора послодавац је у обавези да достави одговарајућа средства обезбеђења уговорних обавеза:

1. **За предузетника**:

* за одобрена средства у износу **до 1.000.000,00 динара** - две истоветне бланко трасиране менице корисника средстава са два жиранта и меничним овлашћењима;
* за одобрена средства у износу **од 1.000.001,00 динара и више** - гаранција банке у вредности одобрених средства са роком важења од 18 месеци од дана издавања и једна бланко трасирана меница са једним жирантом и меничним овлашћењем.

1. **За правно лице**:

* за одобрена средства у износу **до 1.000.000,00 динара** - две истоветне бланко соло менице са меничним овлашћењима;
* за одобрена средства у износу **од 1.000.001,00 динара и више** - гаранција банке у вредности одобрених средства са роком важења од 18 месеци од дана издавања и једна бланко соло меница са меничним овлашћењем.

1. **За кориснике јавних средстава:\***

* изјава одговорног лица корисника средстава да су обезбеђени сви предуслови за реализацију програма и да није у могућности да приложи одговарајуће средство обезбеђења.

Уз достављена средства обезбеђења неопходно је приложити:

* потврду о пријему захтева за регистрацију менице (за правна лица);
* фотокопију картона депонованих потписа код пословне банке, за текући рачун на који ће бити пренета средства по основу субвенције зараде особе са инвалидитетом из уговора;
* фотокопију/очитану личну карту овлашћеног лица корисника средстава/жиранта и
* друге доказе у зависности од статуса жиранта\*\*.

\*Корисници јавних средстава су директни и индиректни корисници буџетских средстава, корисници средстава организација за обавезно социјално осигурање и јавна предузећа основана од стране Републике Србије, односно локалне власти, правна лица основана од стране тих јавних предузећа, правна лица над којима Република Србија, односно локална власт има директну или индиректну контролу над више од 50% капитала или више од 50% гласова у управном одбору, друга правна лица у којима јавна средства чине више од 50% укупних прихода остварених у претходној пословној години, као и јавне агенције и организације на које се примењују прописи о јавним агенцијама.

\*\*Жирант може бити свако пословно способно физичко лице које има редовна месечна примања на име зараде или пензије, као и физичко лице које самостално обавља делатност (предузетник), односно лице које самостално обавља делатности у складу са посебним законом (нпр. aдвокат, нотар, приватни извршитељ и сл.).

**VI ОСТАЛЕ ИНФОРМАЦИЈЕ**

Захтев са осталом документацијом подноси се надлежној организационој јединици Националне службе, према месту рада или седишту послодавца, непосредно или путем поште, на прописаном обрасцу који се може добити у свакој организационој јединици Националне службе или преузети на сајту Националне службе - www.nsz.gov.rs.

Национална служба задржава право да тражи и друге доказе релевантне за одлучивање о захтеву подносиоца.

Све додатне информације могу се добити у свакој организационој јединици Националне службе, преко Позивног центра Национaлне службе, телефон: 0800-300-301 и на сајту Националне службе - www.nsz.gov.rs.

Јавни конкурс је отворен од дана објављивања у средствима јавног информисања до утрошка расположивих средстава издвојених за ову намену, а најкасније до 31.12.2016. године, о чему ће Национална служба издати саопштење за јавност.